รัฐมนตรีช่วยว่าการกระทรวงศึกษาธิการ ลงพื้นที่จังหวัดนราธิวาส ติดตามการดำเนินงานตามนโยบายของรัฐบาล
รัฐมนตรีช่วยว่าการกระทรวงศึกษาธิการ ลงพื้นที่จังหวัดนราธิวาส ติดตามการดำเนินงานตามนโยบายของรัฐบาล        ที่โรงเรียนศึกษาสงเคราะห์นราธิวาส อำเภอแว้ง จังหวัดนราธิวาส คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ ประชุมติดตามการดำเนินงานตามนโยบายของรัฐบาล พร้อมมอบนโยบายแก่ผู้บริหารสถานศึกษา บุคลากร สังกัดกระทรวงศึกษาธิการในพื้นที่และผู้ที่มีส่วนเกี่ยวข้อง โดยมีคณะผู้บริหารในสังกัดกระทรวงศึกษาธิการเข้าร่วมการประชุม อาทิ นางสาวดุริยา อมตวิวัฒน์ รองปลัดกระทรวงศึกษาธิการ นางสาวอุษณีย์ ธโนศวรรย์ รองเลขาธิการสภาการศึกษา รศ.ประวิต เอราวรรณ์ รองเลขาธิการ ก.ค.ศ. นายนรา เหล่าวิชยา รองเลขาธิการ กศน. และมีหน่วยงานที่เกี่ยวข้องร่วมให้การต้อนรับ         คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ กล่าวว่า นายกรัฐมนตรีได้กำหนดให้มีการประชุม ครม.สัญจร ที่จังหวัดนราธิวาส จึงตั้งใจเดินทางล่วงหน้าเพื่อมาเยี่ยมโรงเรียนศึกษาสงเคราะห์ในจังหวัดนราธิวาส จากการรายงานโรงเรียนศึกษาสงเคราะห์นราธิวาสมีผลงานที่น่าชื่นชม ซึ่งการเป็นโรงเรียนอยู่ประจำมีผลดี เนื่องจากนักเรียนสามารถอยู่ร่วมกับผู้อื่นในสังคมได้เป็นอย่างดี แม้จะมีปัญหาเรื่องรถไม่เพียงพอ ก็สามารถแก้ไขได้ด้วยการสร้างเครือข่ายสนับสนุนด้านการศึกษา โดยสร้างการมีส่วนร่วมของชุมชน หน่วยงาน เนื่องจากโรงเรียนผลิตบุคลากรให้ทุกภาคส่วน นอกจากนี้กระทรวงศึกษาธิการยังมีนโยบายเรื่องการเรียนการสอนแบบ Coding ตั้งแต่ระดับประถมถึงมหาวิทยาลัย เพื่อสร้างทักษะในด้านต่างๆ เป็นการปฏิรูปการศึกษาที่ตัวเด็กไม่เกี่ยวกับโครงสร้าง โดยเด็กต้องได้เรียนสิ่งที่อยากเรียน ทำให้มีความสนุกและตั้งใจเรียน ซึ่งการเรียนแบบ Coding จะช่วยเพิ่มทักษะในการทำงานได้อีกด้วย        หลังการประชุม รัฐมนตรีช่วยว่าการกระทรวงศึกษาธิการและคณะ เยี่ยมชมห้องศูนย์บริการทางการศึกษาพิเศษ (3s) จากนั้นไปยังห้องประชุมโรงเรียนศึกษาสงเคราะห์นราธิวาส รับชมการแสดงจากนักเรียน โอกาสนี้ นายไตรทิพย์ สกุลประดิษฐ์ นายอำเภอแว้ง และนายสุรัตน์ บุญญฤทธิ์ ประธานกลุ่มสถานศึกษาสังกัดสำนักบริหารงานการศึกษาพิเศษภาคใต้ กลุ่ม 8 กล่าวต้อนรับ         นายมนูญ เสียมไหม ผู้อำนวยการโรงเรียนศึกษาสงเคราะห์นราธิวาส กล่าวรายงานผลการดำเนินงานของโรงเรียน ปัญหาอุปสรรคต่างๆในการดำเนินงานที่ผ่านมา จากนั้น รัฐมนตรีช่วยว่าการกระทรวงศึกษาธิการได้ให้โอวาทแก่คณะครูและนักเรียน และเยี่ยมชมกิจกรรมผลงานทางวิชาการตามกลุ่มสาระต่างๆ        ทั้งนี้ ในการลงพื้นที่ติดตามการดำเนินงานตามนโยบายของรัฐบาล ของรัฐมนตรีช่วยว่าการกระทรวงศึกษาธิการในครั้งนี้จะมีการนำปัญหาอุปสรรคของโรงเรียนไปหารือร่วมกัน เพื่อให้ความช่วยเหลือต่อไป